
Každý deň v tomto období dochádza na našich cestách k vážnym dopravným nehodám. Ich obeťami bývajú často chodci. Príčinou mnohých tragických nehôd je nedostatočná viditeľnosť. Vozidlá a cyklisti majú povinnosť pri zníženej viditeľnosti svietiť. Preto si treba uvedomiť, že vidieť a byť videný je životne dôležité nielen pre vodičov, ale najmä pre chodcov a cyklistov. Predchádzajme tomu, aby dopravná nehoda zmenila v zlomku sekundy Váš život a životy Vašich blízkych. Viditeľnosť je možné zvýšiť vhodnou farbou oblečenia a doplnkami reflexných prvkov, ktoré zvyšujú svetelný kontrast voči pozadiu a predlžujú tak vzdialenosť, na akú môže vodič chodca alebo cyklistu spozorovať.
Známe porekadlo hovorí, že za chyby sa platí. A pri dopravných nehodách je to tá najvyššia cena – život. Polícia preto apeluje – občania nepodceňujte nosenie a používanie reflexných prvkov, ide o Vašu bezpečnosť. Svojou vlastnou opatrnosťou a ostražitosťou predídete zbytočným nepríjemnostiam.
